SKRIFTLIG FORESPØRGSEL E-1240/02

af Theresa Zabell (PPE-DE) til Kommissionen

(30. april 2002)

Om: Ikke samme flyselskab

Kan Kommissionen udtale sig om den situation, at en person køber en flybillet hos et bestemt flyselskab til en bestemt pris, i dette tilfælde hos SN Brussels Airlines, og at rejsen, inklusive flyet, uden foregående meddelelse dernæst gennemføres af et andet flyselskab (og i et andet fly) end det, hvor billetten blev købt, og som tilbyder langt lavere billetpriser?

Svar afgivet på Kommissionens vegne af Loyola de Palacio

(14. juni 2002)

Det forholder sig i henhold til artikel 7 i Rådets forordning 2408/92/EØF af 23. juli 1992 om EF-luftfartsselskabers adgang til luftruter inden for Fællesskabet(1) således, at:

Ved trafikflyvning skal de(n) berørte medlemsstat(er) give de enkelte EF-luftfartsselskaber tilladelse til at kombinere flyvninger og anvende det samme rutenummer.

Dette kaldes fælles rutenummer.

Anvendelse af fælles rutenummer gør det muligt for et luftfartsselskab at tilbyde kunderne en bredere række tjenesteydelser, end hvis det drev dem alle selv. Kommissionen går dog i høj grad ind for, at passagerer skal informeres om identiteten af det flyvende luftfartsselskab, når de køber en billet, så de kan træffe et informeret valg af luftfartsselskab. Den mener også, at man må behandle spørgsmålet om, hvilket af luftfartsselskaberne, der har det juridiske ansvar for at udføre kontrakten.

Hvad angår oplysninger forpligter fællesskabslovgivningen om edb-reservationssystemer(2) den person, der anvender et sådant system til at informere kunderne om det luftfartssystem, der rent faktisk udfører flyvningen. Mange luftfartsselskaber har endvidere undertegnet og gradvis indført Passengers Service Commitment (en frivillig aftale om passagerservice) i henhold til hvilke de forpligter sig til at informere passagererne om (bl.a.) det luftfartsselskab, der foretager flyvningen. Tiden vil vise, om dette giver tilfredsstillende resultater. Kommissionen har derfor til hensigt igen at rejse spørgsmålet om, hvorvidt passagererne modtager tilstrækkelige oplysninger før reservering, i et høringspapir om luftfartsselskabers kontrakter, som snart offentliggøres af Kommissionen. Når den har modtaget og analyseret reaktionerne, træffer den beslutninger vedrørende yderligere foranstaltninger med henblik på at sikre, at passagerer modtager tilstrækkelige oplysninger.

Hvad angår ansvar, stiller Kommissionen i sit høringspapir om luftfartsselskabers kontrakter spørgsmålet om, hvorvidt ansvaret for gennemførelsen af kontrakten påhviler det luftfartsselskab der foretager flyvningen, eller deles af det kontraherende og det flyvende luftfartsselskab.

Hvad angår prisforskel giver Rådets forordning 2409/92 af 23. juli 1992 om billetpriser og rater inden for luftfart(3) luftfartsselskaberne fuld frihed til at fastsætte deres egne priser. Kommissionen mener, at dette er af afgørende betydning for konkurrencen, som nedbringer priserne og giver kunderne mulighed for at vælge mellem luftfartsselskaber. Det er som sagt meget vigtigt at de har tilstrækkelige oplysninger til at foretage et informeret valg.

(1) EFT L 240 af 24.8.1992.

(2) Rådets forordning nr. 2299/89 ændret ved forordning 2089/93 og 323/99, EFT L 220 af 29.7.1989.

(3) EFT L 240 af 24.8.1992.